Minen vruntliken grot tovoren mit vormoghe veles gudes to juwer beheghelicheyt. Erwerdighen leven heren, guden nabure. Juwen breff an my ghesant, de ghescreven was des midwekens na visitacionis Marie, hebbe ik vruntliken entfanghen unde wol vornomen. Erst also gy scriven umme deghennen, de den schaden ghedan hebben an de Russen unde ere godere genomen hebben, dat jw is ghesecht, dat se hiir int lant gherumet sin, des so wetet, erwerdigen heren, dat my hebbe hiir in Raseb[o]rgs lene allumme bevraghet, ik kan se hiir nerghen vreschen; men is dat se my to der hant komen, so wil ik se gherne toven, dat se vorder neyn vordreet mer don scholen. Item also my juwe erwerdicheyt toscreff umme eyne arme juncvrouwe, der eere cledere dar entferdighet worden, unde worden ghevort hiir int leen, unde juwe werdicheyt biddet de cledere wedder to gevende. Leven erwerdighen heren, guden naburs. Wes ik umme juwe leve unde vruntschop don kan, dat do ik gherne; doch na dessem rechte sint se vorstan, nademe dat se lenk wen jar unde dach gestan hebben, eer hiir jemmant quam, de se ansprak. Doch umme juwer vruntschop willen sende ik se an her Diderik up der Heyde. Hiir quam nicht meer wen eyn høyke unde eyn rok; dat smide, dat daruppe was, dat wart vordelt, dat ik nicht en weyt, wor id bleff. Unde hadde id vele meer gewesen, so wolde ik dat gerne umme juwer leve unde vruntschop hebben wedderghegheven. Hiirmede bevele ik juwe ersammicheyt Gode alweldich unde siner leven moder to langhen salighen tiiden, to my to bedende also to juwem guden vrunde. Gescreven uppe Raseborgh des midwekens na sunte Margareten daghe. Otto Pogwisch ritter. Adress: An de erbaren borghermestere unde radmen der stad Revele kome desse breff mit aller erwerdicheyt.